近來如火如荼咁由Season One開始,睇曬一連七季嘅Game of Thrones,有幾緊張好睇就唔講喇,想講下其中一個大配角。
(如果你準備睇GOT又好介意有丁點兒劇透嘅,呢篇你飛啦。)
呢個角色叫Theon Greyjoy。
佢細個嘅時候,老豆叛變但收咗皮,總之都係因為啲政治因素,就將唯一一個在生嘅仔送咗畀人哋做養子aka人質,食人哋嘅飯、接受人哋嘅教育、同人哋啲細路一齊大。
養父對佢都幾好㗎,不過佢一路都覺得自己喺呢個家族低人一等,心諗與其喺人哋度做二等公民,不如名正言順做返生父嘅正統繼承人啦,就背叛咗養大佢嘅養父家族。
但其實佢生父根本對個仔冇心,淨係畀啲豬頭骨job佢做。佢想證明自己、想威畀老豆睇喇,但點知搞到一pat屎,生父又唔鬼幫佢。搞搞下佢畀人綁架又畀人虐待,冇咗幾隻手指腳趾之餘,連條J都畀人切埋,生父知個仔變咗公公生唔到繼承人,直頭話當佢死咗。
即使Theon最終來回地獄又折返人間,終於醒覺自己應該點做,但身心都已千瘡百孔,。
點解要特別講佢呢?因為當個個要角都為自己嘅家族打生打死、爾虞我詐之際,佢係劇中對自己身分認同最模糊嘅一個角色。
而喺呢片土地成長嘅你同我,對於何謂「兩面不是人」,必定有切身嘅感受。
一路睇GOT就會明,就算(部分)香港人幾想得到生父嘅認同,但因為食咗養父嘅飯咁多年,生父點都唔會真心相信你㗎。而萬一香港冇咗利用價值,就只會變成family tree入面嘅其中一個名。
劇中Theon Greyjoy終於得到養父家族嘅原諒,亦為自己既係生父家嘅人、同為養父家嘅人呢個尷尬身分而釋懷。而最重要嘅係,佢嗰個無良心嘅生父已經死Q咗鳥。
香港人呢?冇良心嘅生父一日未死,連養隻貓佢都要理;就算為佢打生打死,佢心底都係睇你唔起。
「生父不及養父大」,GOT再一次證實呢句說話。親情不是血緣,是經歷。